18 Mu tshidimu tshisatu tshia Hoshea+ muana wa Elaha mukalenge wa Isalele, Hezikiya+ muana wa Ahaza+ mukalenge wa Yuda wakalua mukalenge.2 Uvua ne bidimu 25 pakaluaye mukalenge, ne wakakokesha bidimu 29 mu Yelushalema. Dîna dia mamuende divua Abi* muana wa Zekâya.+3 Wakatungunuka ne kuenza malu mimpe ku mêsu kua Yehowa,+ anu bu muvua nkambua wende Davidi muenze.+4 Yeye ke uvua mumbushe miaba mitumbuke,+ muzaze makunji a tshijila, ne mukose mutshi wa tshijila.*+ Wakazaza kabidi nyoka wa tshiamu tshia mitaku uvua Mose muenze;+ bualu too ne tshikondo atshi bantu ba mu Isalele bavua bamufuimishila muishi wa milambu ne bavua bamubikila ne: lupingu lua nyoka wa tshiamu tshia mitaku.*5 Uvua weyemena Yehowa+ Nzambi wa Isalele; kakuvua mukalenge mukuabu bu yeye munkatshi mua bakalenge bonso ba Yuda bavua balue panyima pende anyi munkatshi mua aba bavua kumpala kuende to.6 Wakalamata Yehowa bikole.+ Kavua musesuke bua kubenga kumulonda; wakatungunuka ne kulama mêyi avua Yehowa mupeshe Mose.7 Yehowa uvua nende. Miaba yonso ivuaye uya, uvua wenza malu ne meji. Wakatombokela mukalenge wa Ashû, ne wakabenga kumuenzela mudimu.+8 Wakatshimuna kabidi bena Peleshete+ too ne ku Gaza ne maloba ende, kumbukila ku tshibumba tshia nsentedi too ne ku tshimenga tshikolesha.*9 Mu tshidimu tshinayi tshia mukalenge Hezikiya, mbuena kuamba ne: tshidimu tshia muanda mutekete tshia Hoshea+ muana wa Elaha mukalenge wa Isalele, Shalamanesê mukalenge wa Ashû wakabanda bua kuluisha Samalea, ne wakabanga kumutshintshimika.+10 Bakakuata Samalea+ ku ndekelu kua bidimu bisatu; mu tshidimu tshisambombo tshia Hezikiya tshivua tshidimu tshia tshitema tshia Hoshea mukalenge wa Isalele, bakakuata Samalea.11 Pashishe mukalenge wa Ashû wakakuata bena Isalele kuyaye nabu+ mu Ashû, kubatekaye mu Halaha, mu Habô ku musulu wa Gozana ne mu bimenga bia bena Madayi.+12 Biakenzeka nunku bualu kabavua bateleje dîyi dia Yehowa Nzambi wabu, kadi bavua anu banyanga tshipungidi tshiende, mmumue ne: malu onso avua Mose muena mudimu wa Yehowa mubatumine dîyi bua kuenza.+ Kabavua bateleja ne kabavua batumikila to.13 Mu tshidimu tshia 14 tshia mukalenge Hezikiya, Saneheliba mukalenge wa Ashû+ wakabanda bua kuluisha bimenga bikolesha bionso bia mu Yuda ne wakabikuata.+14 Nunku Hezikiya mukalenge wa Yuda wakatumina mukalenge wa Ashû mukenji ku Lakisha ne: “Ndi mu tshilema. Umbuka kundi, ne nenkupeshe tshionso tshiwangambila bua kukupesha.” Mukalenge wa Ashû wakakosela Hezikiya mukalenge wa Yuda tshibawu tshia ntalanta* 300 ya arjan ne ntalanta 30 ya or. 15 Nunku Hezikiya wakafila arjan yonso ivuabu basangane ku nzubu wa Yehowa ne mu bibutshilu bia nzubu* wa mukalenge.+16 Tshikondo atshi Hezikiya wakumbusha* biibi bia ku ntempelo+ wa Yehowa ne mabaya a mu nseke ya mushiku wa mbelu avua Hezikiya mukalenge wa Yuda mulengeje* yeye nkayende,+ ne wakabipesha mukalenge wa Ashû.17 Pashishe mukalenge wa Ashû wakatuma Tâtana,* Labasalisa,* ne Labashake* ne tshiluilu tshinene tshia basalayi bumbukila ku Lakisha+ baya kudi mukalenge Hezikiya mu Yelushalema.+ Bakabanda ku Yelushalema, kuimanabu pabuipi ne munkoloji wa mâyi wa dijiba dia ku mutu didi ku tshibeba tshia ku budimi bua musukudi wa bilamba.+18 Pavuabu babikile mukalenge bua apatuke, Eleyakima+ muana wa Hilekiya, uvua utangila ba mu nzubu,* mufundi Shebena,+ ne Yoa muana wa Asafa, mufundi wa malu a bukalenge, bakapatuka kuluabu kudibu.19 Ke Labashake kubambila ne: “Ambilayiku Hezikiya ne: ‘Mona tshidi mukalenge munene, mukalenge wa Ashû, wamba: “Nshindamenu wa tshieyemenu tshiebe udi tshinyi?+20 Wewe udi wamba ne: ‘Ndi ne mayele ne bukole bua kuluangana mvita,’ kadi aa mmêyi a tshianana. Uudi mueyemene nnganyi bua wewe kupeta dikima dia kuntombokela?+21 Tangila! Wewe udi utekemena dikuatshisha dia dilenge ditshibuke edi, Ejipitu mene,+ didi mua kutua muntu mu tshianza ne kubuelamu yeye mueyemenaku. Ke mudi Palô mukalenge wa Ejipitu kudi bonso badi bamueyemena.22 Wewe mungambile ne: ‘Tudi tueyemena Yehowa Nzambi wetu,’+ ki nyeye muena miaba mitumbuke ne bioshelu bidi Hezikiya mumbushe,+ padiye eku wambila Yuda ne Yelushalema ne: ‘Nudi ne bua kuinama kumpala kua tshioshelu etshi mu Yelushalema’ anyi?”’+23 Nunku mpindieu, diaku koku lupiku elu ne mfumuanyi mukalenge wa Ashû: nenkupeshe tubalu 2 000 ni udi mua kupeta batuendeshi bungi bukumbane.+24 Nunku, mmunyi muudi mua kuipata nansha nguvena umue udi mutambe bukese wa ku bena mudimu ba mukalenge wanyi, paudi eku weyemena Ejipitu bua matempu ne bendeshi ba tubalu?25 Mpindieu ndi mubande bua kuluisha muaba eu bua kuwubutula tshiyi ne dianyisha dia Yehowa anyi? Yehowa nkayende uvua mungambile ne: ‘Banda bua kuluisha buloba ebu ne ububutule.’”26 Ke Eleyakima muana wa Hilekiya, ne Shebena+ ne Yoa kuambilabu Labashake ne:+ “Akula koku ne bena mudimu bebe mu muakulu wa tshiena Alama,*+ bualu tudi tuwumvua; kuakudi netu mu muakulu wa bena Yuda mu matshi a bantu badi pa tshimanu to.”+27 Kadi Labashake wakabambila ne: “Mukalenge wanyi mmuntume anu kudi mukalenge wenu ne kunudi bua kuakula mêyi aa anyi? Ki mmuntume kabidi kudi bantu aba badi basombe pa tshimanu, bantu bikala ne bua kudia tumvi tuabu nkayabu ne kunua menyi abu nkayabu pamue nenu anyi?”28 Pashishe Labashake wakimana, kuelaye dîyi dikole mu muakulu wa bena Yuda, wamba ne: “Telejayi dîyi dia mukalenge munene, mukalenge wa Ashû.+29 Monayi tshidi mukalenge wamba: ‘Hezikiya kanushimi to, bualu kena ukumbana bua kunusungila mu tshianza tshianyi to.+30 Kanulekedi Hezikiya unufikisha ku dieyemena Yehowa padiye unuambila ne: “Yehowa neatusungile bushuwa, ne tshimenga etshi katshiakufidibua mu tshianza tshia mukalenge wa Ashû to.”+31 Kanuteleji Hezikiya to, bualu monayi tshidi mukalenge wa Ashû wamba: “Lengejanganayi nanyi ne nudifile kundi,* ne yonso wa kunudi neadie tumuma tua ku muonji wende wa tumuma tua mvinyo ne tumuma tua ku mutshi wende wa mfigi ne neanue mâyi a mu tshina tshiende tshia kulamina mâyi,32 too ne pandi ndua ne nya nenu mu buloba budi bufuanangane ne buloba buenu,+ buloba bua ntete ne mvinyo mupiamupia, buloba bua mampa ne madimi a tumuma tua mvinyo, buloba bua mitshi ya olive ne buitshi. Dîba adi nenushale ne muoyo ne kanuakufua to. Kanuteleji Hezikiya to, bualu udi unupambuisha padiye unuambila ne: ‘Yehowa neatusungile.’33 Nzambi nansha umue wa ku nzambi ya bisamba mmusungilaku buloba buende mu tshianza tshia mukalenge wa Ashû anyi?34 Nzambi ya Hamate+ ne Âpada idi penyi? Nzambi ya Sefâwayima,+ Hena ne Iwa idi penyi? Mmisungilaku Samalea mu tshianza tshianyi anyi?+35 Nnganyi munkatshi mua nzambi yonso ya maloba au udi musungile buloba buende mu tshianza tshianyi, bua Yehowa kusungila Yelushalema mu tshianza tshianyi?”’”+36 Kadi bantu bakashala bapuwe ne kabakamuandamuna dîyi, bualu dîyi divua mukalenge mutume divua ne: “Kanuena ne bua kumuandamuna to.”+37 Kadi Eleyakima muana wa Hilekiya, uvua ku mutu kua ba mu nzubu,* mufundi Shebena, ne Yoa muana wa Asafa, mufundi wa malu a bukalenge, bakalua kudi Hezikiya ne bilamba biabu bipanda, kumuambilabu mêyi a Labashake.
lua_Latn